Tekniikan akateemiset TEK

Tekniikan akateemiset TEK (virallisesti Tekniikan Akateemisten Liitto TEK ry) on diplomi-insinöörien, arkkitehtien ja muiden tekniikan alalla toimivien yliopistotason tutkinnon suorittaneiden ammattiliitto.

Tekniikan Akateemisten Liiton perustivat vuonna 1993 suomenkielinen Suomen Teknillinen Seura (STS) ja ruotsinkielinen Tekniska Föreningen i Finland (TFiF) yhteiseksi kattojärjestökseen. Se korvasi työmarkkinajärjestöksi tarkoitetun Korkeakouluinsinöörien ja Arkkitehtien Keskusliiton (KAL). Suomen Teknillinen Seura vaihtoi samassa yhteydessä nimekseen Tekniikan Akateemiset ry ja sen toiminta sulautettiin yhteen liiton kanssa.

 Toiminta 
TEKin jäsenmäärä oli vuoden 2025 alussa 81 427, josta opiskelijajäseniä oli 25 455. Vuonna 2025 TEK oli Akavan toiseksi suurin jäsenliitto.

TEK on Suomen suurin diplomi-insinöörijärjestö. Liittoon kuuluu diplomi-insinöörien ja arkkitehtien lisäksi merkittävä määrä fyysikkoja, matemaatikkoja ja muita yliopistotutkinnon suorittaneita. TEKin henkilöjäsen, joka on suorittanut korkeakoulututkinnon jossain matemaattis-luonnontieteellisessä pääaineessa, voi myös liittyä Matemaattis-luonnontieteellisten alojen Akateemiset r.y.:n jäseneksi. 

TEKin edustavuus alle 65-vuotiaiden diplomi-insinöörien ja arkkitehtien joukossa oli vuonna 2014 noin 63,5 %. Tutkinnon suorittaneita vuosijäseniä oli vuonna 2014 noin 47 700.TEKin jäsenmäärien kehitys ja edustavuuden mittarit 20.11.2014.

Liiton muodostavat Tekniikan Akateemiset ry ja ruotsinkielisten diplomi-insinöörien ja arkkitehtien järjestö Tekniska Föreningen i Finland rf. Käytännössä Tekniikan Akateemiset ry:llä ei ole omia hallintoelimiä, vaan TEKin valtuusto ja hallitus toimivat myös Tekniikan Akateemiset ry:n valtuustona ja hallituksena. Koska liiton elimissä on myös TFiF:n edustajia, heillä ei ole äänioikeutta, kun käsitellään vain Tekniikan Akateemiset ry:n asioita (esimerkiksi sääntömuutoksia).

TEKin päätöksenteko perustuu jäsendemokratiaan. Valtuusto valitaan suoralla jäsenvaalilla kolmen vuoden välein. Myös opiskelijajäsenillä on edustus valtuustossa, hallituksessa ja valiokunnissa. 

TEKin hallituksen puheenjohtajana oli vuodet 2020-2024 Mari-Leena Talvitie. Vuonna 2024 puheenjohtajana aloitti Arto Timperi.

TEK tekee työehtosopimuksia työnantajaliittojen kanssa akavalaisten neuvottelujärjestöjen Ylemmät Toimihenkilöt YTN:n sekä Julkisalan koulutettujen neuvottelujärjestö JUKOn kautta. 

Työmarkkinatoiminnan lisäksi TEK tarjoaa jäsenilleen laki- ja urapalveluita, palkkaneuvontaa sekä muita palveluita ja jäsenetuja. 

Liiton jäsenlehti on nimeltään TEK. Liiton jäsenet on vakuutettu työttömyyden varalta Korkeasti koulutettujen työttömyyskassa KOKO:ssa, johon kuuluminen on vapaaehtoista ja johon voi liittyä myös kuulumatta liittoon.

 Palkinnot 
TEK jakaa vuosittain opinnäytetyöpalkinnot (väitöskirja, diplomityö ja pro gradu) ja ITU-teknologiapalkinnot. TEK järjestää lisäksi Kipinä-tiedekilpailun nuorille.

 Historia 
Suomenkielisten Teknikkojen Seuran (STS) perustava kokous pidettiin Suomalaisen Kirjallisuuden Seuran talossa Helsingissä 28.1.1896. Lupaa järjestön perustamiseen piti hakea senaatilta ja keisarilta. Lupa saatiin 5.3. ja ensimmäinen varsinainen kokous pidettiin 17.3.1896, jota vietetään myös TEKin syntymäpäivänä.

Perustajajoukko koostui suomenmielisistä insinööreistä ja arkkitehdeista. Seuran tarkoituksena oli edistää suomen kieltä tekniikan ja teollisuuden alalla. Käytännössä ensi vaiheessa tämä tarkoitti suomenkielisen tekniikan erikoissanaston kehittämistä.Nykyaikaa rakentamassa, Tekniikan Akateemisten Liitto TEK edeltäjineen 1896–1996 s. 15. Nimi muutettiin myöhemmin muotoon Suomalaisten Teknikkojen Seura ja vuonna 1956 muotoon Suomen Teknillinen Seura.Suomen Teknillinen Seura 1956  Tekniikan Akateemiset TEK. Viitattu 22.2.2018. STS:n toimitalona oli vuosina 1951–1968 Alvar Aallon suunnittelema Insinööritalo Helsingin Ratakadulla.Suomalaisten teknikkojen seuran Insinööritalo – säilyneisyysselvitys Alvar Aalto -säätiö 2016. Viitattu 22.2.2018. Seura julkaisi vuodesta 1911 Teknillistä aikakauslehteä.Toiminnan alkuvaiheet 1911  Tekniikan Akateemiset TEK. Viitattu 22.2.2018. Se oli mukana myös suomalaisen televisiotoiminnan käynnistämisessä ja oli 1950–1960-luvuilla toimineen Tesvisio-kanavan suurin osakas.Televisiotoiminta käynnistyy 1959  Tekniikan Akateemiset TEK. Viitattu 22.2.2018.

Korkeakouluinsinöörien ja Arkkitehtien Keskusliitto (KAL) perustettiin harjoittamaan työmarkkinatoimintaa, jota STS ei halunnut harjoitettavan seuran osana. KALin varsinainen perustamispäivä oli 14.2.1972 ja se hyväksyttiin yhdistysrekisteriin 28.8.1972. Tällöin STS:n yhdessä TFiF:n kanssa harjoittama työmarkkinatoiminta siirtyi uudelle organisaatiolle. STS toimintakertomus 1972 / Nykyaikaa rakentamassa, Tekniikan Akateemisten Liitto TEK edeltäjineen 1896–1996 s. 286

Järjestöt saivat nykyisen rakenteensa vuonna 1993, kun Suomen Teknillisen Seuran nimi vaihdettiin Tekniikan Akateemiset ry:ksi, ja tämä muodosti yhdessä TFiF:n kanssa Tekniikan Akateemisten Liitto TEKin (ent. Korkeakouluinsinöörien ja Arkkitehtien Keskusliitto, KAL). Nykyisin järjestökokonaisuudesta käytetään viestinnässä kevyempää versiota Tekniikan akateemiset TEK.

 Katso myös 
 FEANI
 Tekniikan akateemiset ja arkkitehdit -matrikkeli

 Lähteet 


 Viitteet 

 Aiheesta muualla 
TEKin verkkosivusto
TEK-lehden näköisversio
TEK-lehden verkkosivusto 
KOKO-kassan verkkosivusto

*